“กฟน.-กฟภ.” แจงแนวปฏิบัติ มาตรการลดค่าไฟบ้าน ใช้ฐานเดือน ก.พ.63 เป็นเกณฑ์
"กฟน.-กฟภ." แจงแนวปฏิบัติ มาตรการลดค่าไฟบ้าน ใช้ฐานเดือน ก.พ.63 เป็นเกณฑ์
"กฟน.-กฟภ." แจงแนวปฏิบัติ มาตรการลดค่าไฟบ้าน ใช้ฐานเดือน ก.พ.63 เป็นเกณฑ์
7 พ.ค. 2563

นายจาตุรงค์ สุริยาศศิน ผู้ช่วยผู้ว่าการ การไฟฟ้านครหลวง (กฟน.) ในฐานะโฆษก กฟน. และนายวิโรจน์ บัวคลี่ ผู้ช่วยผู้ว่าการ การไฟฟ้าส่วนภูมิภาค (กฟภ.) ในฐานะโฆษก กฟภ. ร่วมแถลงแนวทางปฏิบัติตามมาตรการช่วยเหลือค่าไฟฟ้าสำหรับผู้ใช้ไฟฟ้าประเภทบ้านอยู่อาศัยที่ได้รับผลกระทบจากสถานการณ์การแพร่ระบาดของเชื้อไวรัสโควิด-19 ตามมติคณะรัฐมนตรี (ครม.) เมื่อวันที่ 21 เม.ย.63
โดยมีจำนวนผู้ใช้ไฟฟ้าประเภทบ้านอยู่อาศัยที่ได้รับประโยชน์จากการช่วยเหลือตามมาตรการดังกล่าวทั่วประเทศกว่า 22 ล้านราย ในพื้นที่ 77 จังหวัด ประกอบด้วย บ้านอยู่อาศัยในพื้นที่ความรับผิดชอบของ กฟภ. 74 จังหวัด และกฟน. 3 จังหวัด (กรุงเทพมหานคร นนทบุรี และสมุทรปราการ)
มาตรการช่วยเหลือค่าไฟฟ้าตั้งแต่เดือน มี.ค.-พ.ค.63 ทั้ง กฟภ.และ กฟน. จะใช้หน่วยการใช้ไฟฟ้าตามใบแจ้งค่าไฟฟ้าเดือนก.พ.63 เป็นหน่วยเดือนฐานในการเปรียบเทียบการคำนวณค่าไฟฟ้าตามมาตรการที่กำหนด ซึ่งหากผู้ใช้ไฟฟ้าชำระค่าไฟฟ้าไปแล้ว การไฟฟ้าจะดำเนินการคืนค่าไฟฟ้าเป็นส่วนลดค่าไฟฟ้าในเดือน มิ.ย.63 เป็นต้นไป
ทั้งนี้ กฟน. ระบุว่า หน่วยการใช้ไฟฟ้าสำหรับเดือน ก.พ.63 ที่ใช้เป็นฐานในการอ้างอิงนั้น ได้แก่ หน่วยในใบแจ้งค่าไฟฟ้าที่มีการจดหน่วยในช่วงวันที่ 14 ก.พ.-13 มี.ค.63
ส่วนหน่วยสำหรับเดือน มี.ค.63 ได้แก่ หน่วยในใบแจ้งค่าไฟฟ้าที่มีการจดหน่วยในช่วงวันที่ 14 มี.ค.-13 เม.ย.63
หน่วยสำหรับเดือน เม.ย.63 ได้แก่ หน่วยในใบแจ้งค่าไฟฟ้าที่มีการจดหน่วยในช่วงวันที่ 14 เม.ย.-13 พ.ค.63
และหน่วยสำหรับเดือน พ.ค.63 ได้แก่ หน่วยในใบแจ้งค่าไฟฟ้าที่มีการจดหน่วยในช่วงวันที่ 14 พ.ค.-13 มิ.ย.63
โดยตั้งแต่วันที่ 12 พ.ค.63 สามารถนำใบแจ้งค่าไฟฟ้าเดิมที่ยังไม่ได้ระบุส่วนลดการใช้ไฟฟ้า ไปชำระค่าไฟฟ้า ซึ่งจะได้รับสิทธิส่วนลดโดยอัตโนมัติ
ส่วนกรณีที่ได้ชำระค่าไฟฟ้าไปแล้วแต่ยังไม่ได้สิทธิส่วนลด ทาง กฟน.จะคืนเงินโดยหักลดใบค่าไฟฟ้าเดือน มิ.ย.63 เป็นต้นไป สามารถตรวจสอบค่าไฟฟ้าและสิทธิส่วนลดการใช้ไฟฟ้าได้ตามมาตรการนี้ที่ www.mea.or.th ตั้งแต่วันที่ 12 พ.ค.63 เป็นต้นไป
ขณะที่ กฟภ.ระบุว่า หากผู้ใช้ไฟฟ้าได้ชำระค่าไฟฟ้าเดือน มี.ค.-เม.ย.63 ไปแล้วทาง กฟภ.จะดำเนินการคืนค่าไฟฟ้า โดยหักคืนเป็นส่วนลดค่าไฟฟ้าในเดือน มิ.ย.63 เป็นต้นไป จนกว่าจะครบตามยอดเงินที่ได้ชำระมาแล้ว
ส่วนผู้ใช้ไฟฟ้าที่ยังไม่ได้ชำระค่าไฟฟ้าเดือน เม.ย.63 สามารถชำระได้ตั้งแต่วันที่ 8 พ.ค.63 และตรวจสอบค่าไฟฟ้าฝ่าย www.pea.co.th , PEA Smart Plus , 1129 PEA Call Center และสำนักงานการไฟฟ้าส่วนภูมิภาคในพื้นที่
ทั้งนี้ ผู้ใช้ไฟฟ้าที่ชำระค่าไฟฟ้าเดือน เม.ย.63 ผ่านบัญชีธนาคาร หรือบัตรเครดิต ระบบจะตัดบัญชี/บัตรเครดิต ในวันที่ 11 พ.ค.63 ด้วยยอดเงินที่ปรับปรุงตามมาตรการแล้ว
สำหรับมาตรการช่วยเหลือผู้ใช้ไฟฟ้าสำหรับบ้านอยู่อาศัยครั้งนี้ เป็นระยะเวลา 3 เดือน นับตั้งแต่ใบแจ้งค่าไฟฟ้าเดือน มี.ค.-พ.ค.63 โดยผู้ใช้ไฟฟ้าประเภท 1.1.1 ของกฟภ. และผู้ใช้ไฟฟ้าประเภท 1.1 ของ กฟน. จะได้ใช้ไฟฟ้าฟรี
ผู้ใช้ไฟฟ้าประเภท 1.1.2 และ 1.2 ของกฟภ. และประเภท 1.2 และ 1.3 ของ กฟน. ขึ้นอยู่กับหน่วยการใช้ไฟฟ้าในแต่ละเดือน แบ่งเป็น 4 เงื่อนไข ได้แก่
1.หน่วยการใช้ไฟฟ้าน้อยกว่าหน่วยเดือน ก.พ.63 จ่ายเท่าหน่วยตามการใช้จริง
2.หน่วยการใช้ไฟฟ้าไม่เกิน 800 หน่วย จ่ายเท่ากับหน่วยเดือน ก.พ.63
3.หน่วยการใช้ไฟฟ้าเกิน 800 หน่วย แต่ไม่เกิน 3,000 หน่วย จ่ายเท่าหน่วยเดือน ก.พ.63 บวกกับ 50% ของหน่วยส่วนเกินจากเดือน ก.พ.63
4.หน่วยการใช้ไฟฟ้าเกิน 3,000 หน่วย จ่ายเท่าหน่วยเดือนก.พ.63 บวกกับ 70% ของหน่วยส่วนเกินจากเดือน ก.พ.63